*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*184. számú előterjesztés*

Bátaszék Város Önkormányzat Képviselő-testületének 2018. június 27.-én

16,00 órakor megtartandó ülésére

*Együttműködési Megállapodás jóváhagyása sportpark létrehozására*

|  |
| --- |
| **Előterjesztő:** Dr. Bozsolik Róbert polgármester**Készítette:** Bozsolik Zoltán mb. városüzemeltetési irodavezető**Törvényességi ellenőrzést végezte:** Kondriczné dr. Varga Erzsébet jegyző**Tárgyalja:**PG Bizottság: 2018. 06. 26. |

***Tisztelt Képviselő-testület!***

A Kormány az 1314/2016 (VI. 30.) Korm. határozatában döntött a Nemzeti Szabadidős – Egészség Sportpark Programról, amelynek alapvető célja, hogy olyan közösségi terek kerüljenek az ország minél több településén kialakításra, ahol valamennyi korosztály, a fiatalabbaktól az idősebbekig aktívan töltheti el a szabadidejét igényes szabadtéri létesítményekben.

A Program tárgya kültéri sportpark kialakítása a helyi sajátosságok figyelembe vételével, akként, hogy a Nemzeti Fejlesztési Minisztérium a meghatározott forrás terhére és erejéig az építtető Nemzeti Sportközpontokon (továbbiakban: NSK) keresztül fejlesztéseket végez a Program keretében az arra jogosult alanyi kör által benyújtott és a nemzeti fejlesztési miniszter által elfogadott kérelem alapján.

Egészség sportparkok létesítésére pályázat benyújtásáról döntött Bátaszék Város Önkormányzat Képviselő-testülete 168/2016.(VII.13.) önkormányzati határozatával.

Értesítés érkezet 2018.március 1. nappal, hogy a Nemzeti Fejlesztési Minisztérium által közétett Nemzeti Szabadidős – Egészség Sportpark Programban való részvételről szóló tájékoztató alapján benyújtott kérelmünket a Nemzeti Fejlesztési Minisztérium befogadta és az értékelő bizottság értékelte. **A nemzeti fejlesztési miniszter Bátaszék településen 1 db B típusú sportpark, megépítését támogató döntést hozott.**

2018.06.18. napon elektronikus levélben megküldték az Önkormányzat részére a beruházás megvalósításához szükséges, az építtető NSK és az Önkormányzat közötti Együttműködési Megállapodást. A Megállapodás mellékletét képezi a tervdokumentáción túl a Vállalkozási Szerződés is.

A dokumentumokat áttekintve az alábbiak állapíthatók meg:

* a Megállapodás a korábbi információkhoz hasonlóan tartalmazza:

„**3.4 Az Önkormányzat Beruházással kapcsolatos további kötelezettségei**

3.4.1 A Tájékoztató III.2.d.3) alpontja alapján az Ingatlant az NSK számára, az NSK által meghatározott ütemezésben olyan állapotban kell rendelkezésre bocsátani, hogy azon a szükséges munkálatok soron kívül megkezdhetők legyenek. Az **Önkormányzatnak szükség esetén el kell végeznie** **(saját költségen) különösen** a bontási, tereprendezési, közmű áthelyezési, környezeti kármentesítési, beközlekedést, a munkavégzést és az üzemeltetést is biztosító útépítési, esetleges növényápolási, munkálatokat, minden olyan munkát, amely a Beruházás megvalósításához és üzemeltetéséhez szükséges, különösen de nem kizárólagosan a Tájékoztatóban, és részletesen a Megállapodás 1. számú mellékletétképező felmérési és telepítési terv részét képező szakértői véleményben, illetve magában a tervben az Önkormányzat részére meghatározott feladatokat. Az NSK parkosítási feladatokat nem végez, továbbá –amennyiben felmerül- a munkavégzést követő „visszaparkosítás”, füvesítés is az Önkormányzat feladata. Az Önkormányzat a részére meghatározott feladatok határidőben történő elvégzését (Tájékoztató III.2.d.3.) alpontja) a jelen Megállapodás aláírásával vállalja.”

- új elemként jelenik meg:

**„4.2 A beszerzéssel kapcsolatos együttműködés**

 4.2.1 A Felek rögzítik, hogy a Beruházással összefüggő Beszerzési Eljárás(oka)t ajánlatkérőként az NSK és az Önkormányzat **közös ajánlatkérőként** valósítja meg, oly módon, hogy **az Önkormányzat jelen Megállapodásban meghatalmazza az NSK-**t arra, hogy az Önkormányzat helyett és nevében a beszerzési eljárást lefolytassa. Az NSK feladata a beszerzési eljárás dokumentumainak összeállítása, valamint az eljárás lefolytatásához szükséges dokumentumok elkészítése.”

**„7. A BERUHÁZÁS MEGVALÓSÍTÁSÁNAK FELFÜGGESZTÉSE**

7.1 A Beruházás megvalósítása felfüggesztésének elrendelése

7.1.1 Az Önkormányzat tudomásul veszi, hogy az államháztartásról szóló 2011. évi CXCV. törvény 40. §-a alapján az Országgyűlés vagy a Kormány jogosult a központi költségvetés előirányzatainak, így a Beruházás megvalósításának költségeit magában foglaló kiadási előirányzat(ok)nak a zárolására, csökkentésére vagy törlésére.

7.1.2 A fenti 7.1.1 pontban foglalt esemény bekövetkezése esetén, továbbá bármely olyan esetben, amikor a Beruházás költségei meghaladnák a meghatározott pénzügyi fedezet összegét, az **NSK jogosult a saját döntése alapján a Beruházás megvalósításának felfüggesztését egyoldalúan elrendelni.**

7.1.3 Az NSK a Beruházás megvalósításának felfüggesztéséről értesítés küldésével tájékoztatja az Önkormányzatot. Az NSK jelen pont szerinti értesítése tartalmazza a Beruházás megvalósítása felfüggesztésének tényét és a felfüggesztés várható időtartamát.”

A vállalkozási díj összege nem ismert.

2018.06.21. napon tájékoztató levél került megküldésre az NSK részére, mivel a telepítési tervet áttekintve megállapítható, hogy nem a helyszíni bejárás során rögzített helyre került megtervezésre a sportpark. A bejárás során a tervező a helyszín vonatkozásában kifogást nem emelt. A sportpark tervezett helyén jelenleg egy kiépített nagy alapterületű mászóka helyezkedik el, ennek az elbontására és új helyre telepítésére az Önkormányzat szabad forrással nem rendelkezik.

Kértük a sportparkot az eredetileg kijelölt helyre tervezni, hiszen ez ilyen módon illeszkedik a játszótérre újonnan elhelyezendő eszközök telepítési koncepciójába.

Kértük a módosított terv elkészítését és e tervet mellékletként kezelni az Együttműködési Megállapodás vonatkozásában.

A sportpark és a meglévő járda közötti új járda burkolat megépítését helyi vállalkozó felajánlása szerint, térítésmentesen végzi majd el.

Javasoljuk az alábbi határozati javaslat elfogadásával az Együttműködési Megállapodás jóváhagyását azzal, hogy az eredetileg kijelölt helyen lehet megvalósítani a létesítményt.

***H a t á r o z a t i j a v a s l a t :***

**Együttműködési Megállapodás jóváhagyása sportpark létrehozására**

Bátaszék Város Önkormányzatának Képviselő-testülete,

1. a Nemzeti Sportközpontok és Bátaszék Város Önkormányzata között kötendő Sportpark kivitelezése a Nemzeti Szabadidős- Egészség Sportpark Program keretében Bátaszék városában tárgyú Együttműködési Megállapodást jóváhagyja,
2. felhatalmazza a város polgármesterét az Együttműködési Megállapodás és a Vállalkozási Szerződés aláírására a módosított tervek elkészítését követően.

*Határidő:* 2018. december 31.

*Felelős*: dr. Bozsolik Róbert polgármester

(az Együttműködési Megállapodás és a Vállalkozási Szerződés aláírásáért)

*Határozatról értesül*: NSK

 Bátaszéki KÖH városüz. iroda

Bátaszéki KÖH pénzügyi iroda

 irattár